**LEES: MARKUS 13:21-37**

**‘N ANDER SOORT WEET**

**1. “Kennis is mag”**

Wat is deesdae die vanselfsprekende ding om te doen as jy ŉ braaivleis beplan, of ŉ uitstappie, of ŉ naweek weg? ... Jy gaan na Accuweather toe natuurlik; of na WeatherSA of na die televisie toe om te gaan kyk hoe die weer gaan lyk. Sodat jy kan weet wat om te verwag, en daarvolgens kan beplan. Wat doen baie van ons deesdae voordat ons ŉ redelike ent hier in die stad gaan ry? Ons kyk op ons GPS’e hoe die verkeer lyk. Of ons luister oor die radio na die verkeersberig. Sodat ons ons roete kan beplan. Kennis is mag, sê ŉ baie bekende spreekwoord mos. En het ons kennis nie uitgebrei nie! Met al ons skope – teleskope, mikroskope, stetoskope, gastroskope, radioskope – kyk ons in al wat ŉ ding is in. Ons kennis word meer, en so word ons menslike mag en beheer al hoe meer. Ons kyk in die toekoms in: ons weet wat om te verwag, ons wil nie verras word nie, ons wil in beheer wees.

En tog, is dit altyd ŉ goeie ding? Is so ŉ houding teenoor die lewe – as dit te ver gevoer word – nie dalk baie sinies nie? “Ek weet presies wat om te verwag uit die lewe. Ek het al alles gesien. Niks kan my meer verras nie.” Is so ŉ houding teenoor die lewe regtig goed?

**2. “Julle weet nie”**

In hierdie gedeelte waarna ons nou net geluister het is dit opvallend hoeveel klem Jesus daarop lê dat ons as mense nié weet nie. In die eerste plek sê Hy “Moenie die ouens glo wat met soveel stelligheid sê: ‘hier’s die Christus’, of ‘kyk, daar’s hy’ nie”. Wees met ander woorde versigtig vir die ouens wat die koms van Christus mooi in hulle boksie van kennis ingepas het en dit nou wil manipuleer, of daarmee wil onderhandel of dit wil beheer. Oppas daarvoor.

En dan aan die einde hoor ons dit ŉ paar keer: “Niemand weet wanneer daardie dag en uur kom nie...” “Wees waaksaam, wees op julle hoede omdat julle nie weet wanneer die tyd daar is nie...” “Bly dus waaksaam om dat julle nie weet wanneer die huiseienaar kom nie...” Julle weet nie, julle weet nie, julle weet nie. Dis asof Jesus eers ons opvatting oor wat ons weet en wat ons dink ons weet en hoeveel ons daarom in beheer is wil deurmekaar krap. Om die waarheid te sê dis een manier om hierdie ander woorde van Jesus ook te verstaan: “In daardie tyd, ná daardie verdrukking, sal die son verduister word, en die maan sal nie skyn nie; die sterre sal uit die ruimte val en die kragte van die hemelruim sal ontwrig word.” Die son, die maan en die sterre het baie in die destydse wêreld te doen gehad met kennis en met beplanning. Die son maak lig, en in sy lig kan ons sien – wéét ons, met ander woorde. Maar nou moet die son eers verduister word. Ons moet ophou sien met ons natuurlike oë en dink ons weet met ons eie planne. Dieselfde geld vir die maan en die sterre. Die getye van die maan het ŉ bepaalde ritme aan die lewe gegee waarvolgens mens kon beplan. Maar die maan gaan nie meer skyn nie. En die sterre, so is geglo, het bepaal wat gebeur. So as Jupiter in die sterreteken van die vis is dan is dit ŉ goeie tyd om dit of dat te doen...” Maar die sterre moet uit die hemelruim val, sê Jesus.

**3. ŉ Ander soort weet**

Eers wanneer ons nie weet nie, wanneer ons eie beplannings en beheer blind geword het, “dán sal die mense die Seun van die mens in die wolke sien kom met groot krag en majesteit. En dan sal Hy die engele uitstuur om sy uitverkorenes bymekaar te bring uit die vier windstreke, van die een kant van die aarde af tot by die anderkant.”

Daar is ŉ koms van God na ons toe. Die Seun van God, wat ook die ware mens is – Christus – kom na ons toe. En hierdie koms van God na ons toe is die wonderlike middelpunt van alles. Dit is die bymekaarbring van al God se mense van oor die hele wêreld en deur die hele geskiedenis om by God te wees.

Broers en susters, God kom na ons toe in Christus. Hy kom in die geboorte van Christus as mens wat ons met Kersfees vier. Hy kom in die wederkoms van Jesus Christus wanneer alles saamgevat word. Maar Hy kom ook – en juis – op ŉ manier nou in elke oomblik. Elke oomblik is vol van die koms van Christus. Elke oomblik bevat die koms van die Seun van God na ons toe. Dit is waaroor Advent gaan. Die koms van die Seun van God na ons toe. Met Sy geboorte as mens in Bethlehem; met sy wederkoms in volheid, maar ook nou in elke oomblik. Nou in hierdie wêreld. Nou in jou en my lewe.

Die punt is net: is ons oop daarvoor? Wéét ons dít? Sien, nadat ons eie mensgemaakte kennis en beheer ontmasker is vir wat dit is - verdrukking, tirannie – nadat ons besef ons weet nie, kan daar ŉ ander soort van weet te voorskyn kom. ŉ Geestelike weet. ŉ Sien met die oë van die hart. Jesus sê: gaan leer bietjie by die vyeboom wat dit beteken om te weet. Julle wat dink julle weet so baie en wat met julle kennis julle eie mag net meer en meer wil maak. Gaan leer bietjie by ŉ vyeboom wat dit beteken om te weet. ŉ Vyeboom het nie ŉ GPS nie, hy het nie die Accuweather app op sy foon nie, hy het nie aftreebeplanning gedoen vir oor twintig jaar nie (nie dat hierdie goed opsigself sleg is nie.) Maar kyk na die vyeboom: hy weet met sy binnekant. Hy het nie oë of ore nie, maar wanneer die son begin helderder word en die seisoen draai, dan word sy takke sag en sy blare kom uit. Dís hoe julle ook moet weet. Dis die ander soort weet wat beter is as die beplanning en beheer soort weet. Dis om met jou binnekant, met jou gees oop te wees vir die koms van die Seun van die mens – Jesus Christus. Hy kom in jou omstandighede in. Elke oomblik is vol van sy koms. Elke oomblik bevat ŉ wonderlike misterie. Jy kan dit nie vir Richard Dawkins wetenskaplik gaan bewys nie. Jy kan dit nie meet met een van jou skope nie, maar Hy kom. En jy weet dit met jou binnekant. Met jou gees. Met die oë van jou hart. En dan reageer jy daarop soos die vyeboom: jou lewe word sag; word groen, dit kry blare. Daar is ŉ ander soort weet; ŉ weet wat oopgaan eers wanneer die weet van beplan en beheer en geen verrassings nie verander het in nie-weet.

**4. Wees waaksaam**

Hoe oefen jy hierdie ander soort weet in? Jesus sê dit vir ons in hierdie gedeelte: “Wees op julle hoede; wees waaksaam.” En weer later: “Bly dus waaksaam, omdat julle nie weet wanneer die huiseienaar kom nie, in die aand of middernag of met hanekraai of in die more vroeg nie, sodat wanneer hy onverwags kom, hy julle nie aan die slaap kry nie.” Bly waaksaam, sê Jesus vir ons. En dit is presies waaroor Advent gaan, broers en susters. Dit is waarop ons spesifiek fokus in hierdie tyd van die jaar, juis sodat dit al meer in die hele jaar ons lewenshouding kan wees. Wat beteken dit om te waak – om geestelik wakker te wees? Is dit nie om bewustelik met jou binnekant te kyk en te luister na jou omstandighede en na die wêreld nie? Aan die buitekant is dit horlosietyd – aand, of middernag, of vroegoggend, of wat ook al. Aan die buitekant gaan die dae maar verby. Maar aan die binnekant is jy ingestel op die koms van die Seun van God in jou omstandighede en in die wêreld. Dit is waarop jy gerig is, dis waarop jy konsentreer in jou gees.

Kan jy en ek so gaan lewe in hierdie tyd? In ons hele lewe? Kan ons toelaat dat die Heilige Gees die ou sekerhede en die beheer en die beplanning laat verduister. Juis sodat ons soos die vyeboom op ŉ ander manier kan weet; in ons gees oop kan wees vir die verrassende koms van die Seun van die mens.

Wat Ek vir julle sê, sê ek vir almal, sê Jesus: Bly waaksaam! AMEN